આજે,જયારે કેન્દ્રમાં મોદી સરકારે બે વર્ષનો કાર્યકાળ પૂરો કર્યો છે ત્યારે અર્થતંત્રની આજની સ્થિતિનાં અભ્યાસ દ્વારા આપણે ની:સંકોચ કહી શકીએ કે મોદીસરકારે અર્થતંત્રને ગતિમાં લાવવાનો પડકાર સુપેરે પાર પડ્યો છે.ભારતીય અર્થતંત્રનું મૂલ્યાંકન કરતા ખ્યાલ આવે કે બે વર્ષનાં ખુબ જ ટૂંકા સમયગાળામાં ભારતીય અર્થતંત્રની ગાડી ફરીથી પાટા પર ચડી ગઈ છે.ભારતનું અર્થતંત્ર આજે સમગ્ર વિશ્વમાં સૌથી ઝડપી દરે વિકસતું અર્થતંત્ર બન્યું છે.વિકાસદર બાબતે ભારતે ચીનને પણ પાછળ રાખી દીધું છે.૨૦૧૪-૧૫નાં વર્ષમાં ભારતનો વિકાસદર ૭.૨ ટકાએ પહોચ્યો હતો.ત્યાર બાદ ૨૦૧૫-૧૬નાં ત્રીજા ક્વાર્ટરમાં વિકાસદર ૭.૬ ટકા રહ્યો અને ૨૦૧૫-૧૬નાં ચોથા ક્વાર્ટરનાં આંકડાઓ હમણાંજ પ્રસિદ્ધ થયા તે મુજબ ભારતીય અર્થતંત્રએ ૭.૯ ટકાનો વિકાસદર હાંસલ કર્યો છે.જે સૂચવે છે કે આર્થિક અનિશ્ચિતતાનાં વૈશ્વિક માહોલમાં પણ ભારતે ખુબ સારી વૃદ્ધી નોંધાવી છે.ચોથા ત્રિમાસિક ગાળા દરમિયાન ઉત્પાદન ક્ષેત્રે ૯.૩ ટકાની અને કૃષિ ક્ષેત્રે ૨.૩ ટકાની વૃદ્ધી થઇ છે.દેશનું ઇન્ફ્રાસ્ટ્રકચર ક્ષેત્ર પણ ધીમે ધીમે વેગ પકડી રહ્યું છે.રીફાઇનરી પ્રોડક્ટ્સ અને ઇલેકટ્રીસીટી ઉત્પાદનમાં પણ ૧૦ ટકાથી વધુ વૃદ્ધિને પગલે એપ્રિલમાં કોર સેકટર્સની વૃદ્ધી ૮.૫ ટકાની ચાર વર્ષની સૌથી ઉંચી સપાટી પર પહોંચી છે.કોર સેક્ટર ઇન્ડેક્ષમાં કોલસો,ક્રુડતેલ,નેચરલ ગેસ,રીફાઇનરી પ્રોડક્ટ્સ,ખાતર,સ્ટીલ,સિમેન્ટ અને ઇલેકટ્રીસીટી એમ કુલ આઠ સેકટર્સનો સમાવેશ થાય છે.જે દેશનાં કુલ ઔદ્યોગિક ઉત્પાદનમાં ૩૮ ટકાનો હિસ્સો ધરાવે છે.કોર સેકટર્સની વૃદ્ધીમાં સતત પાંચમાં મહીને વધારો થયો છે.ભારતની માથાદીઠ આવક પણ ૭.૪ ટકા વધીને ૨૦૧૫-૧૬માં રૂ.૯૩,૨૯૩ થઇ છે જે આગલાં નાણાંકીય વર્ષમાં રૂ.૮૬,૮૭૯ ની હતી.માથાદીઠ આવક એ દેશની સમૃદ્ધીનાં ઈન્ડીકેટર તરીકે ઓળખાય છે.રાજકોષીય ખાધ પણ ૨૦૧૪ સુધીમાં વધીને જીડીપીનાં ૫ ટકા ઉપર પહોંચી ગઈ હતી તેની સામે મોદીસરકારે ૨૦૧૫-૧૬માં જીડીપીનાં ૩.૯ ટકાનો રાજકોષીય ખાધનો લક્ષ્યાંક પણ હાંસલ કરી લીધો છે.જે અર્થતંત્ર માટે ફાયદાકારક છે.